Moontlike deurbraak in stryd teen EbolaFoto ter illustrasie. (Foto: killebolavirus.com) Die dodelike Ebola-virus kan moontlik binnekort voorkombaar en behandelbaar wees nadat twee entstowwe wat op die proef gestel is aansienlike vordering in die oorlewingskoers getoon het. Vier verskillende entstowwe is tydens ŉ proefneming op pasiënte in die Demokratiese Republiek van die Kongo getoets waar ŉ uitbreking van Ebola vroeër vanjaar aangemeld is. BBC berig die proefneming is in November verlede jaar deur die Wêreldgesondheidsorganisasie (WGO) van stapel gestuur. Die verskillende entstowwe is op 700 pasiënte getoets waarvan die resultate van die eerste 499 nou bekend is. Twee van die entstowwe, onderskeidelik bekend as REGN-EB3 en mAb114, werk deur die virus met teenliggame te takel en dus die impak van die virus met menslike selle te neutraliseer en is ontwikkel met behulp van teenliggame wat van oorlewendes van die Ebola-virus geoes is. REGN-EB3 en mAb114 is die eerste entstowwe om ŉ beduidende afname in sterftes van Ebola-pasiënte toon, het dr. Anthony Fauci, direkteur by die Amerikaanse nasionale instituut vir allergieë en aansteeklike siektes (NIAID) gesê. Die instituut het die proefneming gedeeltelik gefinansier. Die oorlewingskoers van pasiënte met lae vlakke van die virus in hul bloedstroom is so hoog soos 94% met die toedien van REGN-EB3 en 89% met die toedien van mAb114. Argieffoto (September 2018) (Foto: AP Photo/Al-hadji Kudra Maliro, File) Die resultate van die proefneming toon dus dat 90% van Ebola-pasiënte sal kan oorleef indien die virus betyds met ŉ effektiewe entstof behandel word. Die entstowwe van die proef sal dus voortaan in die Kongo gebruik word om pasiënte te behandel. Die ander twee entstowwe in die proefneming, onderskeidelik bekend as ZMapp and Remdesivir, is egter laat vaar aangesien dit geblyk het om minder effektief te wees. Volgens The Guardian is ZMapp voorheen tydens die Ebola-epidemie in Sierra Leone, Liberië en Guinee gebruik. Die NIAID het die resultate as goeie nuus in die stryd teen Ebola bestempel. Die proefneming is nou afgehandel en alle behandelingseenhede sal voortaan pasiënte met REGN-EB3 en mAb114 behandel. “Ons sal van nou af nie meer sê Ebola is ongeneesbaar nie,” het prof. Jean-Jacques Muyembe, direkteur-generaal van die nasionale biomediese navorsingsinstituut in die Kongo, wat toesig oor die proef gehou het, gesê. “Hierdie vooruitgang sal duisende lewens red,” het hy gesê.